Preşedintele suspendat Traian Băsescu a declarat că este cert în proporţie de 99% că referendumul din 29 iulie va fi invalidat, iar el va reveni la Palatul Cotroceni pe 1 august, după deciziile BEC şi Curţii Constituţionale privind rezultatul referendumului.



"Dacă BEC validează, nu are cine să se opună acestui lucru. După care urmează validarea referendumului de către CC şi s-a luat decizia. Sunt un om care are meserie şi are ce face, dar hai să discutăm problema serioasă. Ce vă pot spune este că miercuri eu voi fi înapoi la Cotroceni, asta este cert. Dacă nu exista riscul de fraudare, aş fi avut mari şanse şi cu participarea PDL să fiu înapoi la Cotroceni", a declarat Băsescu, la televiziunea publică, întrebat ce va face dacă referendumul va obţine cvorumul necesar şi va fi validată demiterea sa din funcţia de preşedinte al României.



El a subliniat apoi că, după părerea sa, este sigur că "în proporţie de 99%" pe 29 iulie se va pune capăt crizei politice şi se va restabili funcţionalitatea statului român prin invalidarea referendumului.



"Deci, după părerea mea, 29 este o zi care în proporţie de 99% va pune capăt crizei politice prin invalidarea referendumului şi acesta este lucrul necesar României şi românilor acum. Nici faţa lui Traian Băsescu nu e importantă acum, nici scaunul lui Traian Băsescu nu e, ci restabilirea funcţionalităţii statului român", a spus el.



De asemenea, Băsescu a arătat că România este "o ţară care are un preşedinte suspendat şi o hărmălaie politică uriaşă", iar încheierea acestei situaţii trebuie făcută pe 29 iulie prin invalidarea referendumului, nu prin intrarea într-o nouă perioadă de instabilitate politică determinată de organizarea succesivă a alegerilor prezidenţiale şi legislative.













